b"\n_START_ARTICLE_\nLlanfairpwllgwyngyllgogerychwyrndrobwllllantysiliogogogoch\n_START_PARAGRAPH_\nLlanfairpwllgwyngyllgogerychwyrndrobwllllantysiliogogogoch je vas na otoku (in istoimenski grofiji) Anglesey na skrajnem severozahodu Walesa. Nahaja se ob o\xc5\xbeini Menai, v bli\xc5\xbeini mostu Menai in kraja Bangor. Znana je po najdalj\xc5\xa1em uradno priznanem krajevnem imenu v Zdru\xc5\xbeenem kraljestvu in enem najdalj\xc5\xa1ih imen na svetu sploh, saj v angle\xc5\xa1\xc4\x8dini \xc5\xa1teje 58 \xc4\x8drk, v vali\xc5\xbean\xc5\xa1\xc4\x8dini, ki nekatere pare \xc4\x8drk obravnava kot eno \xc4\x8drko, pa\xc2\xa0\xc2\xbble\xc2\xab\xc2\xa051. Na cestnih oznakah je kraj ozna\xc4\x8den kot Llanfairpwllgwyngyll, lokalno je znan tudi kot Llanfairpwll ali Llanfair. Da se lo\xc4\x8di od ostalih vali\xc5\xbeanskih krajev, ki ravno tako vsebujejo Llanfair, najkraj\xc5\xa1o izvedenko imena zapisujejo kot Llanfair PG.\n_START_SECTION_\nZnamenitosti\n_START_PARAGRAPH_\nKraj je priljubljen turisti\xc4\x8dni cilj. Najve\xc4\x8d obiskovalcev se na \xc5\xbeelezni\xc5\xa1ki postaji fotografira pred napisom s celotnim imenom kraja, zatem obi\xc5\xa1\xc4\x8dejo \xc5\xa1e sredi\xc5\xa1\xc4\x8de za obiskovalce ali \xc5\xbeigosajo potne liste v lokalni trgovini. Med turisti\xc4\x8dne znamenitosti sodi tudi steber markiza Angleseya, ki s 27 metrov ponuja razgled po velikem delu Angleseya in o\xc5\xbeine Menai Strait. Njegov avtor je Thomas Harrison, posve\xc4\x8den pa je proslavljanju juna\xc5\xa1tva markiza Henryja Pageta v bitki pri Waterlooju.\n_START_SECTION_\nIme\n_START_PARAGRAPH_\nDolgo ime vasi je bilo zasnovano v 60. letih 19. stoletja v \xc5\xbeelji po presti\xc5\xbeu, da bi vas imela najdalj\xc5\xa1e ime \xc5\xbeelezni\xc5\xa1ke postaje v celotnem Zdru\xc5\xbeenem kraljestvu. Besede ni mo\xc4\x8d obravnavati kot avtenti\xc4\x8dno besedo v vali\xc5\xbean\xc5\xa1\xc4\x8dini. Dolgo ime v prevodu pomeni\xc2\xa0\xc2\xbbcerkev sv. Marije v votlini bele leske pri vrtin\xc4\x8dastih brzicah in cerkev sv. Tysilia pri rde\xc4\x8di jami\xc2\xab. Vali\xc5\xbeanski jezikoslovec in pesnik John Morris-Jones navaja, da si je ime izmislil neki lokalni kroja\xc4\x8d, katerega imena ni navedel._NEWLINE_Prvotno se je vas imenovala Llanfairpwllgwyngyll, v bli\xc5\xbeini pa je bila \xc5\xa1e vasica Llantysilio Gogogoch. Novo ime je skovanka teh dveh imen, med kateri je vrinjen \xc5\xa1e chwyrn drobwll, kar pomeni\xc2\xa0\xc2\xbbvrtin\xc4\x8daste brzice\xc2\xab\xc2\xa0med obema vasema._NEWLINE_Znanih je ve\xc4\x8d poskusov, da bi vasi prevzeli rekord v dol\xc5\xbeini imena. Vas Llanfynydd v grofiji Carmarthenshire je leta 2004 iz protesta proti gradnji vetrnih elektrarn neuradno prevzela ime Llanhyfryddawelllehynafolybarcudprindanfygythiadtrienusyrhafnauole, kar pomeni\xc2\xa0\xc2\xbbkar lepa vas; zgodovinski kraj z redkimi kragulji, ki jim grozijo bedna rezila\xc2\xab. Eno od postaj na \xc5\xbeelezni\xc5\xa1ki progi Fairbourne so iz promocijskih vzrokov poimenovali Gorsafawddacha'idraigodanheddogleddoll\xc3\xb4npenrhynareurdraethceredigion, kar pomeni\xc2\xa0\xc2\xbbpostaja Mawdach in njeni zmajevi zobje na cesti Northern Penrhyn Road na zlati pla\xc5\xbei zaliva Cardigan Bay\xc2\xab. Nobeden od teh predlogov ni do\xc5\xbeivel \xc5\xa1ir\xc5\xa1ega odobravanja na uradni ravni ali pri transportnih oblasteh."